
01. PROLEGOMENA - CIRCUMSCRIERE ȘI DEFINIŢIE 

Circumscrierea unei noțiuni ori concept implică decuparea zonelor ştiinţifice, expresive sau 
comunicaţionale în care noţiunea există şi are consistență. Din punct de vedere al consistenţei în 
general, noţiunea de arhetip funcționează în toate câmpurile socio-umane, în ştiinţele ce utilizează 
comprehensiunea. 

În opoziţia polară a perspectivei epistemologice definită de către Georg Gadamer 
(nomotetic-comprehensiv) nomoteticul se aplică zonelor ştiinţelor ce utilizează Nomosul, capabile 
să infereze şi să statueze legi imuabile de existență şi acţiune în/şi asupra Universului cognoscibil 
ştiinţific. Comprehensivul în schimb se aplică în domeniul ştiinţelor mai puțin precise, mai 
nuanţate şi vagi — pe care noi le definim de obicei ca fiind ştiinţe ale Umanului (/umaniores). 
Acestea utilizează ca act cognitiv mai curând comprehensia în studiul fenomenelor adiacente 
existenței umane neavând în genere posibilitatea inferenței către legi clare, argumentate şi 
demonstrate indubitabil. Este de observat că Arhetipul ca atare este în strânsă legătură cu umanul şi 
se concentrează asupra acestuia. El are consistență specifică numai conotat cu aspecte culturale, 
valorice şi (câteodată subînţeles) teleologice. El nu se aplică în domeniile strict ştiinţifice — unde nu 
are consistenţă şi sens — prin consecinţă în mod fundamental ştiinţele tari, sau nomotetice, utilizează 
ca instrument echivalent de cunoaştere conceptul de Paradigmă. 

Definiţie primară: Arhetipul este un model esenţial, fundamental, câteodată originar 
[!?!], ce reglează, determină existenţa, funcţionarea şi manifestarea unor clase largi de 
fenomene (obiecte, fiinţe, idei) într-un domeniu dat. Se poate stabili doar la înalt nivel de 
generalitate. Nu este nici întâmplător, nici fortuit, nici fără justificare faptul că arhetipul a fost inițial 


utilizat în domeniul filosofiei. Din punctul de vedere al filosofiei umanului, arhetipurile ţin de 

modurile de existenţă, relație şi comportament ale omului. Din punct de vedere al unei filosofii 
sistematice, abstracte, arhetipurile ţin de principiile ce reglează existenţa. 

Tip - tipizare - tipologie. Noţiunea de tip — din greaca veche (tonos) desemnează o 
manifestare ce poate fi percepută, descrisă, caracterizată. Ea implică în egală măsură constanța 
manifestării, ca şi posibilitatea generalizării. Rezultă în urma cunoaşterii şi inferenței ce extrage 
caracteristici, calități, forme, manifestări. Fiind nespecifică, ea poate fi aplicată în general, în orice 
domeniu, fundamentând orice mod de clasificare. Astfel, clasificarea este înainte de orice 
tipizare, adică selecție şi aranjare. Nu este clar însă dacă tipizarea necesită criterii prealabil definite, 
ori acestea se nasc (apar în conştiinţă) ca rezultantă a recunoașterii, tipizării, generalizării. În fapt, 
ne întoarcem aici la eterna problemă a epistemologiei filosofice ce prezintă simultan două ipoteze 
fundamentale, acel „Binarium famosissimum”. Cunoaşterea este o rezultantă a acţiunii de a 
cunoaşte, ori ea este determinată de modele anterior constituite, chiar dacă inconştiente. De la 
Platon, trecând prin Augustin, Thoma d'Aquino, Bacon, Descartes, Kant, Hegel, Bergson la 
Heidegger şi Gadamer şi până astăzi problema e actuală şi încă dezbătută. Observăm însă aici 
câteva dintre problemele ce sunt implicate în posibilitatea definirii Arhetipului. 

Mai trebuie observat încă faptul că majoritatea dicționarelor oferă drept sinonime pentru tip- 


tipologie seria de termeni: exemplar, mostră, specimen, standard, model, original, epitom, esenţă, 


paradigmă, dar [surpriză!] şi prototip, chintesență şi chiar arhetip! Este o confuzie terminologică 
larg prezentă ce ilustrează în egală măsură şi imprecizia în gândirea asupra arhetipului. 

Stereotipul desemnează de obicei un tip “solidificat”, încremenit, devenit o habitudine, 
obișnuință (conform etimologiei — gr. orepeoc). Împărtăşit — şi practicat de o mare parte a grupurilor 
umane el are semnificații sociologice ce descriu o concepție sau imagine simplificată şi/sau 
standardizată investită cu semnificaţie precisă. El se constituie practic ca mentalitate a unui grup 
care la rândul său e descris şi caracterizat de stereotipiile practicate în gândire și acțiune. În 
psihologie însă (căci există o psihologie a stereotipurilor) el este conceput ca mecanism “economic 
şi benefic” de gândire care asigură eficienţa şi ne salvează de invazia informatică a mediului în care 
existăm, gândim, lucrăm. 

Prototip este în schimb un model original (protos — zporog) sau pe care ceva se bazează ori 
conform căruia se formează. În egală măsură ceva — sau cineva — care ilustrează calităţi tipice 
esenţiale ale unei clase; în sensul acesta este un model primogen şi exemplar. Înainte însă de a 
aborda arhetipul să considerăm şi proiecția noţională biologică în larg uz astăzi ce utilizează 
binomul genotip-fenotip. 

Genotipul desemnează structura genetică a unui organism ori grupe de organisme (specii) 
cu referinţă la o singură trăsătură, un set de trăsături ori chiar întregul complex ce defineşte holist un 


organism biologic. Prin opoziţie complementară Fenotipul descrie toate caracteristicile observabile 

ale unui organism, ca formă, mărime, culoare, comportament etc. ce rezultă din interacțiune 
genotipului cu condiţiile de mediu. Fenotipul poate suferi modificări pe parcursul vieţii 
organismului, mutații ce sunt asociate cu fiziologia creşterii, maturizarii etc. 

Arhetip provine din combinaţia lui arche (apye cu rizog) Semnificaţia sa iniţială definită în 

filosofia ioniană era de model superior, ideal, „autoritar” şi nu de model prim, vechi, originar cum 
îndeobşte se socoteşte astăzi prin confuzia lui arche cu archaios. Conceptul s-a lărgit şi îmbogăţit 
prin psihanaliza abisală, mai ales cu contribuţia lui Carl Gustav Jung. 
Un arhetip jungian poate fi un pattern comun între două culturi, ori un concept dezvoltat prin 
generalizare inconştientă. Interesant este faptul că aceste arhetipuri apar şi se dezvoltă în 
inconştientul colectiv, de unde generalitatea, persistenţa şi autoritatea lor. Arhetipurile sunt însăşi 
substanţa inconştientului colectiv. 

Pentru că arhetipurile sunt originate în gândirea pre-logică, ele evocă afecte similare între 
cel ce le emite şi cel ce le recepționează. De aici un câmp larg de manifestare în expresia artistică ce 


este simultan simbolic, alegoric, metaforic şi afectiv. 


02. ARHETIP, ANAHETIP, ESCATIP 


În principiu, arhetipul este o structură mental-psihologică, ce ghidează, orientează, 
determină un model al dezvoltării discursului, ce poate lua nenumărate forme, dar, în care este 
posibil să recunoaştem o tipologie dominantă atât la nivelul conţinutului specific, dar mai ales a 
formei de expunere. În acest sens, și în discursul muzical există entități diferite ierarhic, ce pot fi 
caracterizate drept arhetipuri. Există în lenta, apoi din ce în ce mai rapida dezvoltare a succesiunii 
configuraţiilor stilistice din arta muzicală europeană de fiecare dată elemente morfologice tipice, ca 
şi relaţii sintactice cu putere generativă, ce pot fi surprinse în interiorul discursului muzical. Nu este 
locul aici să le cităm în detaliu. Ele, în general, constituie esenţa concluzivă a unui travaliu analitic 
asupra discursului muzical, ce se concentrează asupra „stilemelor” specifice fiecărui limbaj şi stil 
diferit. „Acolo unde avem constanță, avem stileme, şi acolo unde sunt prezente stilemele, avem 
stil”. 

Ceea ce este interesant este nu atât faptul de a putea caracteriza un stil (renascentist, baroc, 
clasic, romantic, postromantic), prin stilemele sale specifice ce pot accede la demnitatea de arhetip 
în sensul de modele structurale şi operații logic-componistice, ci mai curând dinamica internă de 
schimbare a acestor adevărate paradigme stilistice, ce corespund unei dinamici mai largi a 
schimbării imaginilor asupra lumii şi concepţiei despre lume, prezente simultan atât în ştiinţă, dar şi 


în mitică sau imagologie. Cum anume un arhetip îşi epuizează „energia formatoare” şi este necesar 


8 Vasile Herman, Formă şi stil în noua creație românească, Editura Muzicală, Bucureşti, 1982, p 9. 

de a fi înlocuit prin alte arhetipuri într-o epocă nouă, ţine de o configuraţie complexă de factori, ce 
nu poate fi întotdeauna complet determinată şi, utilizând o paralelă matematică, am putea vorbi aici 
de „ecuaţii cu variabile multiple şi/sau chiar nedeterminate”. În orice caz, aspectele cele mai 
interesante ale dinamicii arhetipurilor muzicale sunt conținute paradoxal nu în plenara lor afirmare 
în perioadele dominante ale unui stil şi în creaţiile de maximă valoare, ci în perioadele de interregn 
stilistic, care sunt mult mai febrile, frenetice, novatoare, originale. 

De mai bine de două milenii utilizăm la modul generalizat ideea de arhetip în analiza 
operelor literare, plastice şi chiar muzicale, constituind modele fundamentale de la nivelul 
sintaxelor componistice şi până la nivelul formei muzicale şi chiar a întregului organic al genului 
muzical. 

Propunem o lărgire? a conceptului de arhetip în încă două ipostaze dinamice şi aceasta 
pentru că nu toate operele muzicale, nu toate concepţiile creative şi orientările estetice se supun 
ordinii, unității şi organicității, ci de un secol, poate un secol şi jumătate deja, apar, din ce în ce mai 
insistent, alte modele de creaţie. 

O a doua ipostază ar fi ANARHETIPUL. În mod evident, anarhetipul cu aceeaşi rădăcină 
etimologică constituie negația conceptului inițial. Subliniem că alăturarea prepoziţiei negante „an” 
înainte de verbul archein — a comanda, a conduce, a organiza — aduce negarea modelului originar 
sau de tip prim, afirmată de către arhetip, în schimbarea sensului fundamental. Astfel, el corespunde 
unui model „anarhic” şi în fapt este un „antiarhetip”. Tentaţia anarhetipului este deja prezentă la 
Platon, căci ea dă naştere la plăsmuiri inexistente (phantasma). Bineînţeles, cu atât mai mult o astfel 
de alternativă este respinsă, căci ea dă naştere unor imagini inconsistente şi chiar monstruoase. A 
fost problema esteticii urmărită obsesiv de la Aristotel la Plotin, apoi Augustin, apoi Toma 
d'Aquino, Massilio Ficcino, Descartes, Leibniz, Kant, Hegel şi până în pragul modernităţii la 
Nietzsche şi Baudelaire. Statuarea dreptului de cetăţenie a imaginilor fanteziei, a operelor 
imaginației, a întâmpinat peste două milenii o rezistență obstinată şi hotărâtă. Crearea unor noi 
premise într-o perioadă de rapide schimbări atât filosofice, cât şi conceptuale — ne referim la 
postromantismul muzical — şi apoi anunțarea abruptă, la începutul secolului XX, a modernităţii prin 
„cei patru cavaleri ai Apocalipsei muzicale”: Scriabin, Schönberg, Bartók, Stravinski creează 
mutații epocale în tratarea discursului artistic. Chiar dacă arhetipul rămâne în drepturi, se 
insinuează, alături de el, anarhetipul, ca posibilitate de creaţie. Nu este vorba pur şi simplu de o 


negație a unităţii şi nici de un refuz al unei concepții paseiste, ci, în fapt, de afirmarea unui model 


? Triada Arhetip-Anarhetip-Eschatip a fost propusă prima dată de către Nothop Frye. Ea este reluată şi dezvoltată de 
către Corin Braga - în proiecție imagologică. [Corin Braga, De la arhetip la anarhetip, Editura Polirom, Iaşi 2006] 


1 cf. J.J. Nattiez, Semiologie et musicologie generale, Paris, Christian Bourgois, 1989; (capitolul: Les analyses du 
compositeur). 

creativ anarhic cu acelaşi drept şi cu aceeaşi validitate a expresiei ca şi cel arhic. Astăzi, considerăm 
relativ normale propunerile ce vin din partea compozitorilor contemporani şi care pot atinge, 
dincolo de orice discuţie, chiar valoare expresivă şi artistică, nu doar conceptuală. Se impune cu 
claritate faptul că arhetipul şi anarhetipul creează o dualitate polară. Primul pentru impunerea unui 
principiu de finitudine, închidere şi completitudine, o operă arhetipală are un echilibru ce nu 
permite digresiuni sau amplificări ori dezvoltări întâmplătoare, necontrolate. O operă anarhetipală, 
dimpotrivă, afirmă deschiderea, nonfinitudinea şi noncompletitudinea. În mod firesc, aici se afirmă 
o nouă concepție, ce ţine în gândirea ştiinţifică de Gödel, iar, în ceea ce priveşte discursul artistic, 
de Umberto Eco. 

Mai există însă şi posibilitatea unui al treilea model de tipologie, ce elimină pe arche şi 
archein, afirmând un principiu, care la început pare total diferit şi original ESCATIPUL. Există 
opere ce pleacă din nedeterminare, dintr-o articulare quasi întâmplătoare (şi exemple sunt multe în 
arta literară, cinematografică, plastică şi chiar muzicală) şi care îşi dobândesc sensul abia prin 
epuizarea discursului. Acest sens nu este însă unul unic determinat, ci rămâne în suspensia unei 
posibile interpretări hermeneutice, care lasă totuşi aceste discursuri în poziția excepţiei şi o condiție 
non canonică. Un astfel de discurs îşi va găsi sensul doar în final, de aceea, dacă în primul model 
avem o perspectivă clar teleologică încă de la început (ahetipală), în cel de-al doilea un refuz la fel 
de clar al teleologicului (anarhetipal), în cea de-a treia ipostază modelul este lăsat întru clarificare 
abia odată parcurs discursul în totalitatea sa, iar perspectiva nu mai este afirmativ ori negativ 
teleologică, ci una escatologică. Aici am putea relua vechiul adagiu latin „,cuius modus videtur ad 

Jinem”, parafrazându-l prin precizare că „modalitatea conceptuală” se va elibera, cristaliza abia în 
finalul lucrării. 

Dacă arhetipul şi, respectiv, anarhetipul generează, aşa cum spuneam mai sus, o polaritate 
duală, eschatipul, deşi are relații cu fiecare dintre ele, propune totuşi o modalitate nouă și 


independentă de structurare a discursului. 


03. NIVELURI DE DEFINIRE ALE ARHETIPURILOR MUSICALE. TRAMA ANALITICĂ 


Există patru planuri fundamentale ale vectorilor analitici ce pot fi aplicaţi fenomenului muzical: 
1. morfologic, 2. sintactic, 3. retoric, 4. arhitectonic. Această stratificare corespunde în general în mod 
real oricărui fenomen expresiv-artistic de tip discursiv şi nu doar artei muzicale. 

Notând cu: M — nivelul morfologic, S — cel sintactic, R — retoric şi A — arhitectural vom avea 


o reprezentare pe patru nivele a fenomenului muzical. 


MORFOLOGIC SINTACTIC RETORIC ARHITECTURAL 

3.1. Nivelul morfologic 

În planul morfologic se situează toate acele elemente ce dau consistență ontologică 
fenomenului muzical. Este vorba la propriu de elementele sensibil-acustice, de sonoritate în toate 
ipostazele sale. Aceasta constituie baza fundamentală a construcției, o zonă "sine qua non" a existenţei 
în muzică. Fireşte, acustica muzicală nu este o acustică fizică. Interesează aici doar ipostazele 
expresive ale sonorităţii, care sunt grupate în mod tradițional în patru caracteristici analitice: înălțime, 
durată, dinamică, timbru. Fireşte că nivelul morfologic astfel considerat nu este încă muzică. El conţine 
doar elementele de bază asupra cărora vor infera straturile ulterioare spre a-i conferi structură, 
semnificaţie, formă. Întrebarea revelatorie este: e posibil ca la nivel morfologic să se manifeste 


arhetipuri şi răspunsul este în general NU dar cu unele excepții. 


3.2. Nivelul sintactic 

Considerăm nivelul sintactic a începe minimal de acolo de unde sunetele sunt puse în relaţie 
(indiferent de tipul acesteia: temporală, dinamica, timbrală sau de înălțime). Acest fenomen al 
interconexării "atomilor" acustici aduce pentru prima dată caracteristica de muzical în câmpul 
configurației. În general, aceste fenomene sunt bine studiate la nivelul a ceea ce se cheamă disciplinele 
de scriitură în domeniul muzicii: capitolele de teorie referitoare la sisteme acustice, ritmică şi metrică, 
armonia ca realitate simultană a sintaxei sonore, polifonia ca tipologie lineară de expunere și 
interconexare a sintaxelor de înălțime etc. Există aici încă o oarecare nedeterminare care ţine în egală 
măsură de complexitatea fabuloasă a posibilităților de combinare sintactică a elementelor acustice, 
practic nelimitată. Pe de altă parte, prestigiul marilor sisteme de gândire istorice (ce se bazează în 
ultimă instanță pe autoritatea inconştient-afectivă a "capodoperelor”) interzice negarea sistemelor de 
scriitură atâta timp cât aceste capodopere muzicale sunt situate în câmpul maxim al valorii artei 
muzicale. Trebuie să recunoaştem că gândirea configurativă rămâne, atât la nivelul sintezei, cât şi 
analizei muzicale tributară modului clasic de gândire. Sunt posibile aici arhetipuri de tipul acord 
arhetip, ritmuri arhetipale, tehnici polifonice etc.? Deja DA şi analiza utilizează adesea mai mult sau 


mai puţin justificat aceste noțiuni. 


3.3. Nivelul retoric 
Acest nivel ar trebui să surprindă în domeniul muzical ceea ce am putea denumi o retorică 
muzicală, adică un domeniu în care construcția nu mai este omogenă sau independentă de conotaţii, ci 
îşi dobândeşte virtualitaţile expresive în strânsă legătură, sau mai ales, prin referința la noțiunea de 
semantică muzicală. Dificultatea acestui demers constă în faptul că, pe când unele stiluri (gregorianul 
sau barocul) au constituite retorici specifice bine articulate, altele refuză în mod manifest şi vehement 


atât noțiunea, cât şi practica unei retorici muzicale. În această perspectivă o retorică propriu-zisă în 

câmpul muzicii nu poate avea consistență universală, cel puţin din punct de vedere al procesului 
discursiv-istoric. Considerată însă sintagmatic, ea trebuie să existe cel puţin adiacent, subconştient în 
orice tip de configurație muzicală. Pornind de la nivelul corespondenţei stricte, biunivoce între tipologii 
sintactice (motive, acorduri, dialoguri etc.) şi un înţeles precis, denotativ care li se atribuie, şi până la 
acela a ludicului generalizat, al gratuității programatice este imposibil de conceput un proces discursiv 
care să se lipsească complet de denotaţii semantice. În paranteză fie spus, acest nivel reflectă în egală 
măsură nu doar obiectivitatea structurii muzicale, dar şi subiectivitatea precis direcționată a persoanei 
care o emite. În acest sens este pe deplin dovedit că un muzicolog judecă structura muzicală în funcție 
de anumite aprehensiuni apriorice (filosofice, cognitive ori axiologice) tot astfel cum un compozitor va 
vedea întotdeauna creaţia celorlalţi prin prisma propriului sistem de compoziție.” Aici este însă 


câmpul major de manifestare a arhetipurilor muzicale. 


3.4. Nivelul arhitectonic 

Acest stadiu final al configurării structurii muzicale este probabil cel mai obiectiv şi, pe de altă 
parte, cel mai propriu unei analize de tip discursiv. Aceasta pentru că, pe de o parte, discursul muzical 
ascultă şi el de legităţi mai generale estetice in ceea ce priveşte configuraţia în timp şi în acest sens 
există conexiuni importante cu celelalte arte discursive - poetica, coreografia - şi, pe de altă parte, 
pentru că este zona de configuraţie strict obiectivă a dispunerii în partitură. În acest sens probabil că 
este zona cea mai proprie a ceea ce Nattiez numeşte "nivelul neutru" al configurației muzicale. Există 
în arhitectonica muzicală (la propriu) soluţia specifică de aşezare în timp, în succesiune a diverselor 
configurații ce aparţin nivelurilor precedente şi, totodată, zona creativă al excepţiei ce respectă 
legităţile generale. "Forma este proiecția puterii în spațiu"?! şi în acest sens structura rezultată în urma 
aplicării legităților de tip arhitectonic poate fi întotdeauna "spațializată”. 

Aceasta structurare în patru nivele are atât avantaje, cât şi dezavantaje. De partea primelor ar 
sta: posibilitatea de analiză raționalizată distinctă fără confuzii între diferitele nivele ale structurii 
muzicale, precum şi capacitatea ce rezultă de a situa un element (implicit un arhetip) într-o configurație 
clară. Aceasta indiferent dacă într-unul din aceste planuri un stil este mai "evoluat" şi în altele poate fi 
"rămas în urmă". Avem posibilitatea de a caracteriza un stil nu numai strict discursiv-temporal, ci în 
mod sincronic şi, în acest sens, pot fi puse în evidenţă importante conexiuni peste mari perioade de 
timp ce relevă perenități arhetipale al unor stiluri total disparate. Ceea ce în muzică se numesc 
"întoarceri" sau "citate" la propriu, reluări de modele de gândire ale unor perioade precedente, relevă cu 
prisosință această realitate. Gândirea muzicală nu este strict diacronică şi soluţii discursive de acum un 


mileniu pot fi aplicate perfect unor muzici contemporane. 


"1 Hans Mersman, apud V. Herman, op. cit., p. 5. 


35 


Morfologic Sintactic Retoric Arhitectural NIVELUL MUZICAL 


M. S. R. A. 
Limbaje Figuri Forme Tipare, 
Genuri STILISTIC 
M. i R. A. 
NIVELUL ESTETIC || Semnificații Structuri Mentalităţi | Categorii 
Concepții 


NIVELUL 


Vă propunem prin aceasta, ca de fiecare dată când identificaţi un arhetip să încercaţi situarea 
precisă a nivelului la care acesta funcționează şi, dacă e posibil, să încercați şi definirea în planurile 
mai înalte. Aceasta va crea referința necesar apodictică pentru o afirmație care altfel rămâne doar 


asertorică. 

